CELEX: 32011D0325(01)
Language: el
Date: 2011-03-23 00:00:00
Title: Απόφαση του Προεδρείου του Ευρωπαϊκού Κοινοβουλίου, της 23ης Μαρτίου 2011 , που τροποποιεί τα Μέτρα Εφαρμογής του Καθεστώτος των βουλευτών του Ευρωπαϊκού Κοινοβουλίου

25.3.2011   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 93/2
            
         ΑΠΌΦΑΣΗ ΤΟΥ ΠΡΟΕΔΡΕΊΟΥ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 23ης Μαρτίου 2011
   που τροποποιεί τα Μέτρα Εφαρμογής του Καθεστώτος των βουλευτών του Ευρωπαϊκού Κοινοβουλίου
   2011/C 93/03
   ΤΟ ΠΡΟΕΔΡΕΙΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 223 παράγραφος 2,
   Έχοντας υπόψη το καθεστώς των βουλευτών του Ευρωπαϊκού Κοινοβουλίου (1),
   Έχοντας υπόψη το άρθρο 8 και το άρθρο 23 παράγραφος 2 του Κανονισμού του Ευρωπαϊκού Κοινοβουλίου,
   Εκτιμώντας τα ακόλουθα:
   
               (1)
            
            
               Οι βουλευτές και οι πρώην βουλευτές δικαιούχοι μεταβατικής αποζημίωσης ή σύνταξης λαμβάνουν επιστροφή εξόδων για τα ιατρικά έξοδα, μεταξύ άλλων, των συντηρούμενων τέκνων τους έως ότου τα εν λόγω τέκνα φτάσουν σε ηλικία 21 ετών ή, το αργότερο, 25 ετών εφόσον λαμβάνουν εκπαίδευση ή επαγγελματική κατάρτιση πλήρους ωραρίου. Στην περίπτωση των εξαρτημένων τέκνων τα οποία πάσχουν από σοβαρή ασθένεια ή αναπηρία που δεν τους επιτρέπει να καλύπτουν τις ανάγκες τους, θα ενδεικνυόταν να υπάρχει επιστροφή εξόδων χωρίς περιορισμό ηλικίας.
            
         
               (2)
            
            
               Οι βουλευτές δικαιούνται επιστροφή των εξόδων για συμπληρωματικό ταξίδι, δηλαδή για μετακινήσεις στο πλαίσιο της άσκησης των καθηκόντων τους εκτός του κράτους μέλους στο οποίο εξελέγησαν, υπό ορισμένες προϋποθέσεις. Θα ενδεικνυόταν να μπορούν οι βουλευτές να συνδυάζουν ένα τέτοιο συμπληρωματικό ταξίδι με δευτερεύουσες μη επίσημες δραστηριότητες, εφόσον δεν αυξάνονται, από το γεγονός αυτό, τα επιστρεφόμενα έξοδα ταξιδίου και παραμονής.
            
         
               (3)
            
            
               Αν οι βουλευτές συμμετάσχουν σε επίσημη δραστηριότητα εκτός του εδάφους της Ευρωπαϊκής Ένωσης, δικαιούνται, σε δεόντως αιτιολογημένες εξαιρετικές περιπτώσεις, την επιστροφή εύλογων εξόδων παραμονής στα οποία υποβλήθηκαν κατά τη διάρκεια του ίδιου του ταξιδίου, εξαιρουμένων των εξόδων στο κράτος μέλος στο οποίο εξελέγησαν. Εντούτοις, δεδομένου ότι τα έξοδα αυτά αποτελούν αναπόσπαστο μέρος των εξόδων μετακίνησης που προκύπτουν από το επίσημο ταξίδι, δεν φαίνεται ενδεδειγμένο να αφαιρούνται από το επιστρεφόμενο ποσό των εύλογων εξόδων παραμονής στα οποία υποβλήθηκαν οι βουλευτές κατά τη διάρκεια του ίδιου του ταξιδίου.
            
         
               (4)
            
            
               Με τον διορθωτικό προϋπολογισμό αριθ. 1 της Ευρωπαϊκής Ένωσης για το οικονομικό έτος 2010 (2), το επίδομα κοινοβουλευτικής επικουρίας αυξήθηκε κατά 1 500 EUR, προκειμένου να ληφθεί υπόψη ο αυξημένος φόρτος εργασίας των βουλευτών λόγω της έναρξης ισχύος της Συνθήκης για τη λειτουργία της Ευρωπαϊκής Ένωσης. Τα μέτρα εφαρμογής του καθεστώτος των βουλευτών του Ευρωπαϊκού Κοινοβουλίου (3) (εφεξής «μέτρα εφαρμογής») τροποποιήθηκαν αναλόγως με απόφαση του Προεδρείου της 11ης και 23ης Νοεμβρίου 2009, 14ης Δεκεμβρίου 2009, 19ης Απριλίου 2010 και 5ης Ιουλίου 2010 (4). Για τον ίδιο λόγο, μια δεύτερη αύξηση ύψους 1 500 EUR συμπεριλήφθηκε στον γενικό προϋπολογισμό της Ευρωπαϊκής Ένωσης για το οικονομικό έτος 2011. Εντούτοις, η αύξηση αυτή διατηρήθηκε στο αποθεματικό με το ψήφισμα του Ευρωπαϊκού Κοινοβουλίου της 20ής Οκτωβρίου 2010 σχετικά με τη θέση του Συμβουλίου για το σχέδιο γενικού προϋπολογισμού της Ευρωπαϊκής Ένωσης για το οικονομικό έτος 2011 — όλα τα τμήματα (5). Κατά τη συνεδρίασή της στις 3 Μαρτίου 2011, η Επιτροπή Προϋπολογισμών αποφάσισε ότι η δεύτερη δόση έπρεπε να αποδεσμευθεί από το αποθεματικό. Κατά τη συνεδρίασή του στις 7 Μαρτίου 2011, το Προεδρείο έλαβε γνώση της απόφασης αυτής και ενέκρινε την πρόταση για αντίστοιχη τροποποίηση των μέτρων εφαρμογής,
            
         ΕΛΑΒΕ ΤΗΝ ΑΚΟΛΟΥΘΗ ΑΠΟΦΑΣΗ:
   Άρθρο 1
   Τα μέτρα εφαρμογής τροποποιούνται ως εξής:
   
               1)
            
            
               Στο άρθρο 3, η παράγραφος 1 στοιχείο α) αντικαθίσταται από το εξής κείμενο:
               
                           «α)
                        
                        
                           οι βουλευτές και οι πρώην βουλευτές δικαιούχοι μεταβατικής αποζημίωσης δυνάμει του άρθρου 13 του καθεστώτος ή σύνταξης δυνάμει των άρθρων 14 και 15 του καθεστώτος, όσον αφορά τα έξοδά τους καθώς και τα έξοδα:
                           
                                       i)
                                    
                                    
                                       των συζύγων τους ή εκτός γάμου σταθερών συντρόφων τους, όπως ορίζονται στο άρθρο 58 παράγραφος 2, και
                                    
                                 
                                       ii)
                                    
                                    
                                       των συντηρούμενων τέκνων τους, κατά την έννοια του άρθρου 58 παράγραφος 3, έως ότου τα εν λόγω τέκνα φτάσουν σε ηλικία 21 ετών ή, το αργότερο, 25 ετών εφόσον λαμβάνουν εκπαίδευση ή επαγγελματική κατάρτιση πλήρους ωραρίου, ή χωρίς περιορισμό ηλικίας αν πάσχουν από σοβαρή ασθένεια ή αναπηρία που δεν τους επιτρέπουν να καλύπτουν τις ανάγκες τους,
                                    
                                 εφόσον οι εν λόγω σύζυγοι, εκτός γάμου σταθεροί σύντροφοι και συντηρούμενα τέκνα δεν δικαιούνται παροχές της ιδίας φύσεως και του αυτού επιπέδου με τους βουλευτές ή τους πρώην βουλευτές δυνάμει οιασδήποτε άλλης νομικής διάταξης ή κανονισμού»
                        
                     
         
               2)
            
            
               Στο άρθρο 14, το στοιχείο α) αντικαθίσταται από το εξής:
               
                           «α)
                        
                        
                           στις περιπτώσεις του άρθρου 10 παράγραφος 1 στοιχείο β): πρόσκληση ή πρόγραμμα της εκδήλωσης στην οποία παρευρέθηκαν οι βουλευτές ή άλλα δικαιολογητικά που αποδεικνύουν ότι η μετακίνηση πραγματοποιήθηκε στο πλαίσιο της άσκησης της εντολής των βουλευτών, ή, στην περίπτωση του άρθρου 22 παράγραφος 2α, δήλωση του βουλευτή ότι η μετακίνηση πραγματοποιήθηκε στο πλαίσιο της άσκησης της εντολής του»,
                        
                     
         
               3)
            
            
               Στο άρθρο 22 προστίθενται οι ακόλουθες παράγραφοι:
               
                           α)
                        
                        
                           Η παράγραφος 2β αντικαθίσταται από το ακόλουθο κείμενο:
                           «2β.   Οι αιτήσεις επιστροφής των δαπανών που έχουν λάβει χώρα στο πλαίσιο μετακινήσεων για τη συμμετοχή σε εκδήλωση κατόπιν προσκλήσεως εκ μέρους βουλευτή ή πολιτικής ομάδας στο Ευρωπαϊκό Κοινοβούλιο συνοδεύονται επίσης από άλλα δικαιολογητικά, που αποδεικνύουν ότι η μετακίνηση πραγματοποιήθηκε στο πλαίσιο της άσκησης της εντολής των βουλευτών.»
                        
                     
                           β)
                        
                        
                           Παρεμβάλλονται οι ακόλουθες παράγραφοι:
                           «2δ.   Οι βουλευτές δύνανται να συνδυάσουν ένα συμπληρωματικό ταξίδι με δευτερεύουσες μη επίσημες δραστηριότητες, χωρίς να αυξάνονται, από το γεγονός αυτό, τα επιστρεφόμενα έξοδα ταξιδίου και παραμονής.
                           2ε.   Οι δραστηριότητες που αποτελούν αντικείμενο συμπληρωματικού ταξιδίου δεν μπορούν να τύχουν άλλης μορφής δημόσιας ή ιδιωτικής επιστροφής των πραγματοποιηθέντων εξόδων.»
                        
                     
         
               4)
            
            
               Στο άρθρο 24, η παράγραφος 3 στοιχείο γ) αντικαθίσταται από το εξής:
               
                           «γ)
                        
                        
                           σε περίπτωση δεόντως αιτιολογημένων εξαιρετικών περιστάσεων, επιστροφή των εξόδων παραμονής στα οποία υπεβλήθησαν ευλόγως οι βουλευτές κατά τη διαδρομή.»
                        
                     
         
               5)
            
            
               Στο άρθρο 33, η παράγραφος 4 αντικαθίσταται από το ακόλουθο κείμενο:
               «4.   Το μέγιστο μηνιαίο ποσό των εξόδων που αναλαμβάνονται για όλους τους προσωπικούς συνεργάτες που αναφέρονται στο άρθρο 34 ορίζεται σε 18 189 EUR. Με ισχύ από 1ης Μαΐου 2010, το ποσό αυτό ορίζεται σε 19 689 EUR. Με ισχύ από 1ης Ιουλίου 2010, το ποσό αυτό ορίζεται σε 19 709 EUR. Με ισχύ από 1ης Ιανουαρίου 2011, το ποσό αυτό ορίζεται σε 21 209 EUR.»
            
         Άρθρο 2
   1.   Η παρούσα απόφαση τίθεται σε ισχύ την ημέρα που ακολουθεί αυτή της δημοσίευσής της στην Επίσημη Εφημερίδα της Ευρωπαϊκής Ένωσης.
   2.   Η παρούσα απόφαση εφαρμόζεται από την ίδια ημερομηνία, με εξαίρεση το άρθρο 1 σημείο 5 που τίθεται σε ισχύ από 14ης Ιουλίου 2009.
   
      (1)  Απόφαση 2005/684/EK, Ευρατόμ του Ευρωπαϊκού Κοινοβουλίου, της 28ης Σεπτεμβρίου 2005, για τη θέσπιση του καθεστώτος των βουλευτών του Ευρωπαϊκού Κοινοβουλίου (ΕΕ L 262 της 7.10.2005, σ. 1).
   
      (2)  ΕΕ L 183 της 16.7.2010, σ. 1.
   
      (3)  Απόφαση του Προεδρείου του Ευρωπαϊκού Κοινοβουλίου, της 19ης Μαΐου και 9ης Ιουλίου 2008, σχετικά με τα μέτρα εφαρμογής του καθεστώτος των βουλευτών του Ευρωπαϊκού Κοινοβουλίου (ΕΕ C 159 της 13.7.2009, σ. 1).
   
      (4)  ΕΕ C 180 της 6.7.2010, σ. 1.
   
      (5)  P7_TA-PROV(2010)0372.